Energiaverotuksen uudistaminen

Asettaminen Valtiovarainministeriö on tänään asettanut energiaverotuksen uudistamista selvittävän työryhmän.

Toimikausi 18.11.2019 – 1.9.2020

Tausta

Pääministeri Antti Rinteen hallituksen hallitusohjelman mukaan hallituksen ilmastotavoitetta palvelemaan valmistellaan kestävän verotuksen tiekartta, jonka ensimmäinen vaihe valmistuu vuoden 2020 kehysriihen mennessä. Valmistelussa haetaan ratkaisuja, jotka edistävät hallituksen ilmastotavoitteita taloudellisesti tehokkaimmin, nopeuttavat siirtymää pois fossiilisista polttoaineista ja jotka samalla täyttävät sosiaalisen oikeudenmukaisuuden vaatimukset.

Suomen nykyinen energiaverotus perustuu polttoaineen energiasisältöön ja polton hiilidioksidipäästöön. Lisäksi verotasot ovat korkeat kansainvälisestikin. Siten energiaverotukseen sisältyy jo nykyisin varsin huomattavaa taloudellista ohjausta päästöjen vähentämiseksi ja energian säästöön kannustamiseksi. Energiaverotukseen sisältyy kuitenkin erilaisia verotukia, joita ei voida pitää tarkoituksenmukaisina esimerkiksi hiilineutraalisuustavoitteen saavuttamisen kannalta.

Hallitusohjelman mukaiseen kestävän kehityksen verouudistukseen kuuluu muun muassa energiaverotuksen uudistus. Hallitusohjelman mukaan energiantuotannon päästöohjausta lisätään poistamalla teollisuuden energiaveron palautusjärjestelmä ja alentamalla II veroluokan sähkövero kohti EU:n sallimaa minimitasoa. Uudistus toteutetaan kustannusneutraalisti siirtymäkauden kuluessa. Yhdistetyn sähkön- ja lämmöntuotannon verotukea alennetaan ja lämmityspolttoaineiden verotasoa korotetaan niin, että verotuotot kasvavat yhteensä 100 miljoonaa euroa vaalikauden aikana. Kaivokset siirretään sähköveroluokkaan I ja ne poistetaan energiaveron palautusjärjestelmästä.

Hallitusohjelman mukaan turpeen verotukseen tarvittavat muutokset arvioidaan, jotta hallitusohjelman mukainen tavoite turpeen energiakäytön vähintään puolittamisesta vuonna 2030 toteutuu huolehtien samalla siitä, ettei ainespuuta ohjaudu polttoon. Hallituksen talousarvio- ja kehysneuvotteluissa 17.9.2019 tehdyn pöytäkirjamerkinnän mukaan energiaverotuksen kokonaisuudistuksen osana arvioidaan turpeen verotukseen tarvittavat muutokset, jotta turpeeseen liittyvä tavoite vuonna 2030 toteutuu.

Hallitusohjelman mukaan sähköveroluokkaan II siirretään kaukolämpöverkkoon lämpöä tuottavat lämpöpumput ja konesalit.

Tehtävä ja tavoite Työryhmän tehtävänä on valmistella energiaverotuksen uudistus edellä mainittujen hallitusohjelmakirjausten toimeenpanoksi. Lisäksi työryhmän tulee arvioida mahdollisia nykyisen energiaverojärjestelmän muita kehitystarpeita. Työryhmän tulee ottaa huomioon hiilineutraalisuustavoitteen ohella yritysten kilpailukyky sekä sosiaaliset ja aluepoliittiset näkökohdat.

Työryhmän työssä hyödynnetään syksyllä 2019 valmistuvia energiaverotukseen liittyviä selvityksiä.

Lämpöä kaukolämpöverkkoon tuottavien lämpöpumppujen ja konesalien veromuutoksen toteutustapa, laajuus ja EU-oikeudellisesta hyväksyttävyys sekä yhtymäkohdat energiatehokkuustavoitteeseen selvitetään erikseen. Sen tulokset kuitenkin otetaan mahdollisuuksien mukaan huomioon työryhmän työssä.

Työryhmän keskeiset linjaukset uudistuksen sisällöstä valmistuvat niin, että ne ovat käytettävissä kevään 2020 kehysriihessä. Tarvittavat hallituksen esitykset pyritään valmistelemaan niin, että ne ovat pääosin annettavissa syksyllä 2020.

Organisointi Puheenjohtaja:

Lainsäädäntöneuvos Leo Parkkonen, valtiovarainministeriö

Jäsenet:

Ylitarkastaja Veli-Pekka Reskola, maa- ja metsätalousministeriö

Teollisuusneuvos Petteri Kuuva, työ- ja elinkeinoministeriö

Ympäristöneuvos Outi Honkatukia, ympäristöministeriö

Neuvotteleva virkamies Veli Auvinen, valtiovarainministeriö

Valvontapäällikkö Saija Taipale, Verohallinto

Ylitarkastaja Bettina Lemström, työ- ja elinkeinoministeriö (sihteeri)

Neuvotteleva virkamies Krista Sinisalo, valtiovarainministeriö (sihteeri)

Työryhmä kuulee työnsä alussa ja työskentelyn aikana tutkijoita, järjestöjä ja keskeisiä sidosryhmiä. Työryhmä voi teettää työnsä tueksi myös ulkopuolisia asiantuntijaselvityksiä.

Kustannukset ja rahoitus

Työryhmän työ tehdään virkatyönä eikä kokouksista makseta palkkiota.

Kukin organisaatio vastaa edustajiensa kustannuksista. Muut työryhmän työstä aiheutuvat kustannukset maksetaan momentilta 28.01.01.

Valtiovarainministeri Mika Lintilä

Osastopäällikkö,

ylijohtaja Terhi Järvikare

Liitteet

Jakelu

Tiedoksi